**Заявка**

**на участие во II туре олимпиады «Молодой критик» школьников**

**по башкирской литературе**

|  |  |
| --- | --- |
| Ф.И.О. участника (полностью) | Елкибаева Гульназ Идрисовна |
| Класс | 9 |
| Тема научного проекта | Нурияның нурлы донъяһында.  (жанр – сәйәхәтнамә) |
| Почтовый адрес, индекс участника | Зианчуринский район, С.Исянгулово, ул.Магистральная,1 453380 |
| Ф.И.О. научного руководителя (полностью) | Исмагилова Гульбану Ирековна |
| e-mail научного руководителя | gulbanu.ismagilova@mail.ru |
| Контактный телефон научного руководителя | +79273071472 |
| Наименование ОУ (полное и сокращенное название согласно Уставу ОУ) | Муниципальное Общеобразовательное Автономное учреждение башкирская гимназия-интернат с.Исянгулово) МОАУ БГИ с. Исянгулово |
| Телефон руководителя ОУ | (8-347) -2-77-85 |

Нурияның нурлы донъяһында.

Сәйәхәтнамә.

Яҙыусы Мәрйәм Бураҡаеваның “Нурия” исемле хикәйәһен уҡыным да Нурияның нурлы донъяһына инеп киттем. Әле ошо сәйәхәтемде ҡағыҙ биттәренә төшөрмәксемен.

Бына мин Нурияның тыуған көнөндә. Уға ун һигеҙ йәш. Мулдан табын әҙерләгәндәр. Бөтәһе лә шат һымаҡ, әммә ниндәйҙер көтөлмәгәнлек һиҙелгәндәй. Ысынлап та, тап ошонда Нурия үҙ әсәһенән уның атаһы иҫән булыуы хаҡында белә. Уны нисә йылдар алдап йөрөткәндәр. Атаһы иҫән, тыуған көнө менән ҡотлаған. Нисек кисерергә быны? “Әсәһенең йөрәгенән үҙәк өҙгөс һыҡтау сеңләү кеүек һығылып сыҡҡан был һүҙҙәре Нурияны шул тиклем тетрәндерҙе – ул ҡалтыранып китте. Әсәһе әйткән һүҙҙәрҙең айышына төшөнә алманы.” Әммә әсәйгә асыуланып булмай бит, бик ауыр булһа ла ғәфү итте Нурия. Уның ошо ваҡыттағы хәлен күреп, минең дә күңелем әрнене. Алда хәлдәрҙең тағы ла хәтәрерәге булған икән. Нурияны атаһы Мәскәүгә саҡыра. Бына ул Мәскәүҙә. Мин дә уның менән бергә, дөрөҫөрәге, минең күңелем уның менән бергә сәфәрҙә. Мәскәү! Нурияның хыялындағы ҡала. Өмөттәрҙе аҡлармы был ҡала, әллә юҡмы? Уны атаһы ҡаршы алды. Улар күрешкәндә, минең дә йөрәгем өҙөлөп төшөрҙәй булды. Бер-береһенә шундай яҡын кешеләр, шул уҡ ваҡытта бер-береһенә ят бауырҙар. “Бер аҙ өндәшмәй барҙылар. Ғүмерҙә бер тапҡыр ҙа күрмәгән был кеше менән барыу ситен дә, шул уҡ ваҡытта рәхәт тә һымаҡ.” Мин үҙемдең атайым менән етәкләшеп барған мәлдәрҙе иҫкә төшөрәм дә ҡурҡып ҡуям. Мин бит Нурияға ҡарағанда күпкә бәхетле. Атайымдың алдына ултырып иркәләнә алам, унан кәңәштәр һорайым, ауыр саҡта һыйынам. Атайыңдың эргәлә булыуын тойоу ҙа һинең тормошоңдо ышаныслы итә.

Нурияны атаһы яҡшы ҡаршы алды, уға барыһын да аңлатты. “Атаһының һөйләгәндәре уға ҡағылмаған, бөтөнләй икенсе яҙмыш һымаҡ тойолоп китте хатта.” Минең дә күңелем иланы был ваҡытта. Ауыр ине, бик ауыр.

Бында бөтөнләй икенсе тормош, икенсе мөхит. Бөтәһе лә ят. Хатта һөйләшеүҙәре лә... Бына шул бер һөйләшеү, атаһы менән уның ҡатынының һөйләшеүе, бөтәһен дә хәл итә. Нурия яңылыш ҡына ишетә. Мин дә ишеттем, күңелем Нурия Мәскәүгә килмәҫ элек үк ишеткәйне лә. “Барма, һин унда”, – тип әйтергә ҡыйманым. Кешенең ғүмерлек хыялын емергем килмәне. Хыял йәшәтә бит кешене был донъяла. “ Ни эшләп ишеттем? – тигән үкенес бөтөн тәнен семберләтеп үтеп киткәндәй булды Нурияның. – Ни эшләп кенә ишеттем инде... ” Ҡайтырға...Һис шикһеҙ ҡайтырға. Мин дә шулай тип әйттем. Ҡайтһын, Нурияның изге йәненә бында урын булмаясаҡ. Ул бындай әшәке мөхиттә үҫмәгән. Үҙ атаһы булмаһа ла, әсәһе уға дөрөҫ тәрбиә биргән.

Атаһы йортонан, имандың, ҡоттоң, йәмдең әҫәре лә булмаған йорттан сыҡҡас, өләсәһе һөйләгән әкиәт иҫенә төшә Нурияның: “Борон-борон заманда йәшәгән, ти, бер ҡыҙ. Исеме уның Тиҫкәребикә булған, ти. Бөтөн нәмәне лә киреһен эшләй икән был. Бер көн әсәһе: “Мин ҡайтҡансы бер ҡайҙа ла китмә”, – тип эшкә киткән. Ә Тиҫкәребикә өйҙән сыҡҡан да ҡасҡан, ти. Өйҙән – урамға, урамдан урманға ҡасҡан, ти. Шунан урманда аҙашҡан да ҡуйған...” Нурия әле үҙен шул әкиәттәге ҡыҙ һымаҡ хис итте лә: “Ә мин урманға барып етмәҫ элек боролоп ҡайтып барам”, – тип моңһоу ғына ҡәнәғәт йылмайып ҡуйҙы...” Эйе, урманға барып етмәҫ элек боролдо Нурия. Беҙҙең сәйәхәт ошонда тамамланды, юғиһә әллә ниндәй хәлдәргә лә тарып бөтөр инек, бәлки. Аҙашһаҡ...

Был тормошта ниҙәр генә юҡ? Нурияның әсәһе – изге күңелле, ярҙамсыл, аҡыллы ҡатын. Сабырлығы менән өлгө ул. Күптәргә өлгө. Нурия атаһына барырға теләк белдергәс тә тыйманы. Дөрөҫ эшләне. Нурия атаһының кем һәм ниндәй икәнен үҙе барып күрмәһә, уның тураһында һөйләгән хәбәрҙәргә генә ышанмаҫ ине. Хәҙерге заманда ирҙәре менән йәшәмәгән ҡайһы бер әсәләр балаһын атаһынан ситләштерә, уны яманлай. Нисек һәм ниндәй булыуына ҡарамаҫтан, һәр бала атаһын белергә тейеш. Атайҙарҙың абруйы юғала барған бер заманда йәшәйбеҙ. Ә бит шул уҡ атайҙар – ил терәге, донъя һаҡсыһы. Нурияның әсәһе менән дә күңелемдән һөйләшәм һәм килешәм.Үҙ ҡаны (үҙ ейәнсәре) булмаһа ла, өләсәһе лә Нурияға дөрөҫ тәрбиә биреү өсөн барыһын да эшләй. Ҡыҙ яҡшы кешеләрҙең тәрбиәһен – аҡыл, иман йәшәгән ғаиләлә тәрбиә ала. Шуға ла ул барыһын да аңлай. Кешеләрҙе, тормошто ярата.

Сәйәхәтем уңышлы тамамланғанға ҡыуанам. Нурия Мәскәүҙә ҡалһа, беҙ тағы бер моңдо, тағы бер ҡотто юғалтыр инек. Нурия был тормош диңгеҙенә батып, юғалып ҡалмаҫ ине, әлбиттә, әммә атаһы йортона уның саф күңеле, рухлы йөрәгенең тибеше һыймай. Был киң, бай донъяға Нурияның күңеле һыймай. Ул тыуған еренә ҡайтты. Шуның менән үҙенең дә, минең дә йән тынысланды.